Document ID: 32004D0129

Id-Deċiżjoni tal-Kummissjoni
tat-30 ta’ Jannar 2004
dwar it-tħollija barra ta’ ċerti sustanzi attivi fl-Anness I għad-Direttiva tal-Kunsill 91/414/KEE u l-irtirat ta’ awtorizzazzjonijiet għal prodotti ta’ ħarsien tal-pjanti li fihom ikun hemm dawn is-sustanzi
(notifikata bid-dokument numru K(2004) 152)
(Test b’relevanza għaż-ŻEE)
(2004/129/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tpoġġija fis-suq ta’ prodotti tal-ħarsien tal-pjanti [1], kif emendata l-aħħar bid-Direttiva tal-Kummissjoni 2003/119/KE [2], u l-aktar ir-raba’ sotto-paragrafu ta’ l-Artikolu 8(2) tiegħua,
Billi:
(1) L-Artikolu 8(2) tad-Direttiva 91/414/KEE jipprovdi li Stat Membru jista’, matul perjodu ta’ 12-il sena wara n-notifika ta’ dik id-Direttiva, jawtorizza t-tpoġġija fis-suq ta’ prodotti ta’ ħarsien tal-pjanti li fihom ikollhom sustanzi attivi li, għalkemm ma jkunux jidhru fil-lista fl-Anness I għal dik id-Direttiva, ikunu ilhom diġà fis-suq sentejn minn wara d-data tan-notifika. Bħalissa dawk is-sustanzi qed jiġu eżaminati gradatament fil-qafas ta’ programm ta’ ħidma.
(2) Ir-Regolament tal-Kummissjoni (KE) Nru 1112/2002 [3] iwaqqaf ir-regoli dettaljati għat-twettiq tar-raba’ taqsima tal-programm ta’ ħidma msemmi fl-Artikolu 8(2) tad-Direttiva 91/414/KEE. Is-sustanzi attivi tar-raba’ taqsima, li għalihom ma ġiet avżata l-ebda rabta biex jitħejjew aktar id-dokumenti meħtieġa, għandhom jitniżżlu fl-Anness I għad-Direttiva 91/414/KEE. L-Istati Membri għandhom jirtiraw l-awtorizzazzjonijiet kollha għall-prodotti tal-ħarsien tal-pjanti li fihom ikun hemm dawn is-sustanzi attivi. L-Anness I għal din id-Deċiżjoni jipprovdi lista ta’ sustanzi attivi li jaqgħu f’din il-kategorija.
(3) Ir-Regolamenti tal-Kummissjoni (KE) Nru 451/2000 [4] u (KE) Nru 1490/2002 [5] iwaqqfu r-regoli dettaljati għat-twettiq tat-tieni u tielet taqsimiet tal-programm ta’ ħidma msemmi fl-Artikolu 8(2) tad-Direttiva 91/414/KEE. Is-sustanzi attivi li għalihom għadu ma ntbagħat l-ebda dokument komplut jew li għalihom minn qed javża ddikjara li mhux se jilħaq jibgħat id-dokumenti fil-limitu ta’ żmien stabbilit, m’għandhomx jitniżżlu fl-Anness I għad-Direttiva 91/414/KEE, waqt li l-Istati Membri għandhom jirtiraw l-awtoriżżazzjonijiet kollha għall-prodotti tal-ħarsien tal-pjanti li fihom ikun hemm dawn is-sustanzi attivi. L-Anness I għal din id-Deċiżjoni jagħti lista ta’ sustanzi attivi li jaqgħu f’din il-kategorija.
(4) It-tagħrif li ġie ppreżentat dwar uħud minn dawk is-sustanzi attivi kien eżaminat mill-esperti tal-Kummissjoni flimkien ma’ dawk ta’ l-Istati Membri; dan wera l-bżonn li s-sustanzi kkonċernati għandhom bżonn jintużaw aktar. F’dawk il-każijiet, għandu jkun hemm miżuri temporanji biex ikun jista’ jseħħ l-iżvilupp ta’ sustanzi alternattivi.
(5) Għal dawk is-sustanzi attivi, li għalihom hemm biss perjodu qasir ta’ avviż bil-quddiem għall-irtirat ta’ prodotti tal-ħarsien tal-pjanti li fihom hemm dawn is-sustanzi, ikun għaqli li jingħata perjodu ta’ grazzja għad-disponiment, il-ħażna, it-tpoġġija fis-suq u l-użu tal-ħażniet li hemm bħalissa għal perjodu ta’ mhux aktar minn 12-il xahar, biex il-ħażniet li hemm bħalissa jkunu jistgħu jintużaw f’mhux aktar minn perjodu wieħed ta’ tkabbir. F’każijiet fejn jingħata perjodu ta’ avviż bil-quddiem itwal, dan il-perjodu ma jistax jiqsar biex jintemm fl-aħħar ta’ l-istaġun tat-tkabbir.
(6) Il-miżuri li hemm f’din id-Deċiżjoni huma fi qbil ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADDOTTAT DIN ID-DEĊIŻJONI:
Artikolu 1
Is-sustanzi attivi li huma mniżżla fl-Anness I għal din id-Deċiżjoni għandhom jitniżżlu fl-Anness I għad-Direttiva 91/414/KEE.
Artikolu 2
1. L-Istati Membri għandhom jiżguraw li l-awtorizzazzjonijiet għal prodotti tal-ħarsien tal-pjanti li fihom ikun hemm is-sustanzi attivi mniżżla fl-Anness I għal din id-Deċiżjoni, jiġu ritirati kollha sa mhux aktar tard mill-31 ta’ Marzu 2004.
2. B’deroga mill-paragrafu 1, l-Istati Membri li huma mniżżla fil-kolonna B ta’ l-Anness II jistgħu, sa mhux aktar tard mit-30 ta’ Ġunju 2007, iżommu l-awtorizzazzjonijiet għal prodotti tal-ħarsien tal-pjanti li fihom ikun hemm is-sustanzi mniżżla fil-kolonna A ta’ dak l-Anness għall-użi mniżżla fil-kolonna ¬ ta’ dak l-Anness. Dan biex ikunu jistgħu jiġu żviluppati alternattivi effiċjenti għas-sustanza koperta.
L-Istati Membri li jagħmlu użu mid-deroga mogħtija fl-ewwel sotto-paragrafu għandhom jiżguraw li jkunu mħarsa l-kondizzjonijiet li ġejjin:
(a) l-użu ssuktat ikun aċċettat biss sakemm dan ma jagħmel l-ebda ħsara fuq is-saħħa tal-bniedem jew ta’ l-annimali u lanqas ma jkollu effetti ħżiena u mhux aċċettabbli fuq l-ambjent;
(b) il-prodotti tal-ħarsien tal-pjanti li jibqgħu fis-suq wara l-31 ta’ Marzu 2004 jiġu ttikkettjati mill-ġdid biex ikunu jistgħu jitqabblu l-kondizzjonijiet ta’ l-użu ristrett;
(ċ) ikunu imposti l-miżuri ta’ titfija kollha possibbli biex jitnaqqas kull riskju possibbli;
(d) l-alternattivi għal dawn l-użi jkunu tabilħaqq qed jiġu ssuktati.
3. Sa mhux aktar tard mill-31 ta’ Diċembru 2004, l-Istat Membru kkonċernat għandu jgħarraf lill-Kummissjoni dwar il-miżuri meħuda fit-tisħiħ tal-paragrafu 2, u l-aktar dwar il-wetqiet meħuda fu qbil mal-punti (a) sa (d).
Artikolu 3
Kull perjodu ta’ grazzja li jingħata mill-Istati Membri fi qbil ma’ l-Artikolu 4(6) tad-Direttiva 91/414/KEE għandu jkun kemm jista’ jkun qasir.
Fejn l-awtorizzazzjonijiet jitneħħew fi qbil ma’ l-Artikolu 2(1) sa mhux aktar tard mill-31 ta’ Marzu 2004, il-perjodu għandu jintemm sa mhux aktar tard mill-31 ta’ Diċembru 2004.
Fejn l-awtorizzazzjonijiet jitneħħew fi qbil ma’ l-Artikolu 2(2) sa mhux aktar tard mit-30 ta’ Ġunju 2007, il-perjodu għandu jintemm sa mhux aktar tard mill-31 ta’ Diċembru 2007.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussel, fit-30 ta’ Jannar 2004.

Labels: 3
20
4
6